b'\n_START_ARTICLE_\n\xc3\x98dis M\xc3\xb8lle\n_START_PARAGRAPH_\n\xc3\x98dis M\xc3\xb8lle er en middelalderlig vandm\xc3\xb8lle ved Drenderup voldsted, Ll. Drenderup i \xc3\x98dis Sogn, der blev udgravet Haderslev Museum (nu en del af Museum S\xc3\xb8nderjylland) i 2003._NEWLINE_P\xc3\xa5 en stor rektangul\xc3\xa6r banke med en voldgrav fandt ark\xc3\xa6ologerne \xc3\xb8st for Drenderup M\xc3\xb8lleg\xc3\xa5rd og vest for \xc3\x98dis S\xc3\xb8 spor af en gammel middelalderlig vandm\xc3\xb8lle.\n_START_SECTION_\n\xc3\x98dis eller Ll. Drenderup Vandm\xc3\xb8lle\n_START_PARAGRAPH_\n\xc3\x98dis M\xc3\xb8lle, der dendrokronologisk er dateret til 1340, var en underfaldsm\xc3\xb8lle, som er blevet udgravet i 2003 med en meget veldokumenteret fundbeskrivelse._NEWLINE_Fundstedet er lige syd for landevejen mellem Vamdrup og \xc3\x98dis for enden af en markvej. Her l\xc3\xb8ber Drenderup B\xc3\xa6k omgivet af dyrkede marker, som skr\xc3\xa5ner ned mod b\xc3\xa6klejet. Str\xc3\xb8mmen l\xc3\xb8ber mod vest, og er engang i 1950\xe2\x80\x99erne blevet r\xc3\xb8rlagt._NEWLINE_P\xc3\xa5 Drenderup M\xc3\xb8lleg\xc3\xa5rd vidste man, at der i 1584 havde ligget en \xc3\xa6ldre vandm\xc3\xb8lle, da adelsmanden Christopher Johansen Lindenov (1520 -1585) s\xc3\xa6lger godset Drenderupg\xc3\xa5rd til kronen.\n_START_SECTION_\nM\xc3\xb8llehuset\n_START_PARAGRAPH_\nM\xc3\xb8llehuset har v\xc3\xa6ret forholdsvist lille, kun ca. 4,5 x 7 meter stort. Taget har v\xc3\xa6ret d\xc3\xa6kket med et mere forg\xc3\xa6ngeligt materiale for eksempel tr\xc3\xa6 eller str\xc3\xa5. Vinduer m\xc3\xa5 der selvf\xc3\xb8lgelig have v\xc3\xa6ret, og hvad ang\xc3\xa5r d\xc3\xb8re, s\xc3\xa5 har de med st\xc3\xb8rst sandsynlighed siddet i nord- og vestv\xc3\xa6ggen, mod syd har b\xc3\xa6kken l\xc3\xb8bet, og \xc3\xb8st for huset har der v\xc3\xa6ret meget sumpet._NEWLINE_Kv\xc3\xa6rnen har st\xc3\xa5et p\xc3\xa5 overetagen, hvor man kunne p\xc3\xa5fylde kv\xc3\xa6rnen. I underetagen blev m\xc3\xb8llehjulsakselen f\xc3\xb8rt ind i huset og kraften omformet via forskellige tandhjul, som har trukket kv\xc3\xa6rnen.\n_START_SECTION_\nM\xc3\xb8llens driftsperiode\n_START_PARAGRAPH_\nFra anl\xc3\xa6ggelsen af m\xc3\xb8llen i 1341 til det yngste arbejde foretages p\xc3\xa5 m\xc3\xb8llen, er der 145 \xc3\xa5r, det vil alts\xc3\xa5 sige det antal \xc3\xa5r, som m\xc3\xb8llen med sikkerhed har fungeret. Dertil kommer s\xc3\xa5 de eventuelle 50 \xc3\xa5r man kan l\xc3\xa6gge til de yngst daterede stolper for at f\xc3\xa5 hele brugsperioden inden vandm\xc3\xb8llen nedl\xc3\xa6gges. M\xc3\xb8llen har s\xc3\xa5ledes fungeret mellem 145 og 200 \xc3\xa5r m\xc3\xa5ske sidel\xc3\xb8bende med den yngre Drenderup M\xc3\xb8lle l\xc3\xa6ngere mod vest.\n_START_SECTION_\nSpunsv\xc3\xa6gge\n_START_PARAGRAPH_\nAt m\xc3\xb8lled\xc3\xa6mninger ved gr\xc3\xa6sm\xc3\xb8ller i \xc3\xa6ldre tid ikke kun har best\xc3\xa5et af jord og sten vidner fundet af meget velbevarede egetr\xc3\xa6sspunsv\xc3\xa6gge om._NEWLINE_Haderslev Museum fandt et helt system af spunsv\xc3\xa6gge, som skulle lede vandet udenom m\xc3\xb8llen for at forhindre oversv\xc3\xb8mmelser i selve m\xc3\xb8llerenden ved regnskyl o.l._NEWLINE_Spunsv\xc3\xa6ggen er omhyggeligt forarbejdet af stavplanker og mindre sm\xc3\xa5 runde p\xc3\xa6le, som med tr\xc3\xa6nagler er fastgjort til en l\xc3\xa6gte.'